**Mokyklos istorija**

1956 metais Šiauliuose prie IV vidurinės mokyklos (dabar Šiaulių Jovaro progimnazija) atidaryta pirmoji mieste pagalbinė klasė. Klasės mokytoja - Marija Čižienė. 1957/58 mokslo metais įsteigta antroji (klasės mokytoja – Ona Kubilinskienė), o po metų - ir trečioji pagalbinė klasė.

1959 m. sausio 5 d. LTSR švietimo ministro įsakymu Nr.1641 mieste veikė trys pagalbinės klasės, perorganizuotos į savarankišką pagalbinę mokyklą - internatą, kuri tuo metu įsikūrė Paprūdžio g. Nr.2, buvusioje aštuonmetėje mokykloje. Šiaulių pagalbinės mokyklos - internato direktore paskirta Bronė Skripkauskienė, pavaduotoju - Vladas Juchnevičius.

1959 m. rugsėjo 1 d. pagalbinėje mokykloje - internate mokėsi 80 mokinių, atidarytos 4 klasės, dirbo 8 pedagogai: 3 su aukštuoju, 5 su spec. viduriniu ar nebaigtu aukštuoju išsilavinimu. Mokykla kasmet augo mokinių skaičiumi, daugėjo klasių.

1960/61 m.m. mokėsi 85 mokiniai, atidarytos 5 klasės;

1961/62 m.m. mokėsi 92 mokiniai - 5 klasės;

1962/63 m.m. mokėsi 104 mokiniai - 6 klasės;

1963/64 m.m. mokėsi 124 mokiniai - 6 klasės.

1964 metų pavasarį išleista pirmoji laida, o po metų - antroji. Šios laidos mokiniai įgijo siuvėjų (mergaitės) ir batsiuvių- remontininkų (berniukai) specialybes.

1962 metais buvo pradėtos projektuoti naujos mokyklos- internato patalpos. Mokyklos statyba prasidėjo 1963 metų pavasarį, baigėsi kitų metų rudenį.

**1964 m. spalio 24 d. Šiaulių pagalbinė mokykla- internatas persikėlė į naujas patalpas Žaliūkių g. 76.** Tuo metu joje mokėsi 241 mokinys (10 našlaičių), sukomplektuota 14 klasių, dirbo 49 pedagogai.

1964/65 m.m. mokykloje sustiprintas mokinių darbinis mokymas, papildant jį naujomis specialybėmis: tinkuotojų - dažytojų, šaltkalvių, daržininkų, mezgėjų.

Nuolat auganti ir tvirtėjanti mokykla pasiekė aukštų įvertinimų: 1965/66 m.m., 1966/67 m.m. ir 1967/68 m.m. buvo geriausia tarp respublikos pagalbinių mokyklų, jai įteikta pereinamoji Raudonoji vėliava.

Mokykloje lankėsi daug svečių bei kolegų iš įvairių šalių, miestų: Čekoslovakijos, Amerikos, Jugoslavijos, Maskvos, Leningrado, Volgogrado, Sverdlovsko, Sevastopolio, Minsko, Kijevo ir t.t. Lankėsi įžymūs defektologai - mokslininkai S. Lepidevskis, A. Djačkovas, M. Pevzner, G. Morozova, G.M. Dulnevas, V.A. Postovskaja, V.K. Stepanovas ir kt.

1973 metais mokykloje mokėsi 420 mokinių. Tiek mokinių ji nebepajėgė sutalpinti, todėl 1973 metų birželio mėn. reorganizuota į 2 mokyklas:

Šiaulių 1-ąją pagalbinę mokyklą- internatą,

Šiaulių 2-ąją pagalbinę mokyklą.

1983-1989 metais Šiaulių 1-ajai pagalbinei mokyklai - internatui vadovavo Regina Budrienė.

1989 metais mokyklos - internato direktoriumi paskirtas Aleksandras Budrevičius.

1992 metais mokykla pavadinta Šiaulių 1-ąja specialiąja internatine mokykla ir perduota Lietuvos Respublikos švietimo ir mokslo ministerijos pavaldumui.

1994/95 m.m. mokykloje įsteigta pirmoji lavinamoji klasė vidutinio ir žymaus intelekto sutrikimo mokiniams. Užmegzti ryšiai su Švedijos Solvesborgo Rotary klubu. Vasarą 12 našlaičių ilsėjosi Švedijoje, Ahus miesto pajūryje.

1995/96 m.m. mokykloje atidarytas Profesinio rengimo skyrius moksleiviams, baigusiems specialiąsias mokyklas. Pagal dvejų metų trukmės mokymo programą pradėti rengti avalynės taisytojai, mezgėjos.

Profesinio rengimo skyrius plečiasi: Švedijos Solvesborgo Rotary klubo pagalba įrengta mokomoji virtuvė, skalbykla, skalbinių lyginimo kambarys, pradedami rengti namų ūkio meistrai ir namų ūkio ekonomės. Visų specialybių mokoma pagal trejų metų mokymo programas. Profesinio rengimo skyriuje mokėsi 70 moksleivių. Padedant Švedijos verslininkams, mokykloje atidarytas stomatologinis kabinetas.

1997 m. spalio 1 d. mokyklos steigėjo funkcijos perduotos Šiaulių apskrities viršininko administracijai. Įgyvendinant įstaigos viziją, keitėsi jos pavadinimas- mokykla pavadinta Šiaulių ,,Gyvenimo kelio” specialiąja mokykla.

1998 metų pavasarį mokykloje lankėsi svečių delegacijos iš Švedijos.

1999 metais Profesinio rengimo skyriuje keičiami namų ūkio meistrų ir namų ūkio ekonomių specialybių pavadinimai į namų ūkio pagalbininko ir namų ūkio pagalbininkės. Gautos licenzijos šių specialybių programoms įgyvendinti. Gegužės 11 d. mokykloje vyko tarptautinė metodinė - praktinė konferencija ,,Sutrikusio intelekto mokinių darbinio ugdymo poreikiai ir galimybės”. Konferencijoje dalyvavo svečiai iš Švedijos, Šiaulių apskrities viršininko administracijos, apskrities specialiųjų mokyklų. Gegužės 14 d. sulaukta svečių iš JAV.

2000 m. balandžio 6 d. mokykloje vyko Šiaurės Baltijos šalių projekto ,,Mokykla visiems” seminaras. Sulaukta svečių iš Suomijos, Austrijos, Italijos, Vokietijos, Latvijos, Estijos.

2001 m. sausio mėn. baigtas įrengti gydomosios reabilitacijos kabinetas - tai Šiaulių moterų soroptimisčių klubo bei jų bičiulių iš Islandijos Kopavogur ir Bakka – Selja moterų klubo dovana.

2002 m. liepos 29 d. Šiaulių apskrities viršininko įsakymu Nr. 2057 mokykla reorganizuota į Šiaulių specialiojo ugdymo centrą ,,Ringuva”.

2002/2003 m.m. atidarytos dvi darbinio ugdymo grupės vidutinio ir žymaus intelekto sutrikimo mokiniams, baigusiems 10 klasių. Šiaulių soroptimisčių klubo narių dėka, baigtas įgyvendinti projektas ,,Moksleivių gyvenimo sąlygų gerinimas ir pagalbos moksleiviams teikimas”: įrengti relaksacijos, masažo kabinetai, kompiuterių klasė.

2004 m. rugsėjo 1 d. Šiaulių apskrities viršininko įsakymu centras pradėjo autizmo spektro sutrikimus turinčių mokinių ugdymą ir įsteigė savo filialą Šiaulių vaikų globos namuose ,,Šaltinis”.

2005 metais uždaromas Profesinio rengimo skyrius. Įstaigos pavadinimas pakeistas į Šiaulių Ringuvos specialiąją mokyklą. Tais pačiais metais gauti du autobusai mokinių pavėžėjimui.

2006/2007 m.m. pradėtas įgyvendinti mokyklos renovacijos projektas.

2007 metais panaikintos mokyklai priskirtos institucinės globos funkcijos našlaičiams ir tėvų globos netekusiems mokiniams. 36 mokyklos pedagogai dalyvauja ES finansuojamame projekte ,,Mokytojų kompetencijų didinimas užtikrinant švietimo paslaugų kokybę Šiaulių apskrities viršininkui pavaldžiose švietimo įstaigose”.

2010 metais mokykla perduota Šiaulių miesto savivaldybei.

2011 metais pradėtas vykdyti ES finansuojamas projektas ,,Švietimo paslaugų sistemos prieinamumo didinimas specialiųjų poreikių mokiniams ir švietimo pagalbos specialistams Šiaulių miesto ir rajono mokyklose”.

Nuo 2011 m. rugsėjo 1 d. prie Šiaulių ,,Ringuvos” specialiosios mokyklos prijungta Šiaulių Jono Laužiko specialioji mokykla. Mokyklos direktorius- Vytautas Jokubaitis, direktoriaus pavaduotojos ugdymui - Salvinija Žukienė ir Roma Rimkevičienė.